U Zagrebu, 28. veljače 2020.

**Predmet: opis poslova Odbora za imenovanja i primitke**

Nadzorni odbor je sukladno odredbama Kodeksa korporativnog upravljanja na svojoj 22. sjednici održanoj dana 17. prosinca 2019. donio Odluku o osnivanju Odbora za imenovanja i primitke te imenovanju članova Odbora. Temeljem Odluke osnovan je Odbor za imenovanja i primitke te su imenovani članovi Odbora u sastavu: Roberto Škopac, predsjednik, Vitomir Palinec i Hrvoje Patajac, članovi Odbora. Kodeks korporativnog upravljanja određuje i da opis poslova svakog odbora nadzornog odbora pa tako i Odbora za imenovanja i primitke mora biti dostupan bez naknade na mrežnim stranicama društva.

Slijedom navedenog, u nastavku se daje prikaz poslova Odbora za imenovanja i primitke:

1. Odbor za imenovanja i primitke, u dijelu poslova koji se odnose na *imenovanja*, obavlja sljedeće poslove:

* nadgledanje procesa imenovanja u Nadzorni odbor i Upravu kako bi se osiguralo da je pošten i transparentan,
* razvijanje opisa uloga i kandidata za svako upražnjeno mjesto u skladu s profilom Uprave ili Nadzornog odbora (po potrebi, uz savjetovanje s predsjednikom uprave odnosno Nadzornog odbora) te identificiranje i preporuka odgovarajućih kandidata Nadzornom odboru,
* utvrđivanja stručnosti i/ili neovisnosti kandidata Nadzornog odbora,
* dogovaranje uvjeta imenovanja s potencijalnim novim članovima Uprave odnosno Nadzornog odbora, uključujući očekivano vrijeme potrebno za vršenje njihove funkcije,
* pripremanje plana sukcesije za ponovno imenovanje ili zamjenu članova Nadzornog odbora i Uprave, uz savjetovanje s predsjednikom Nadzornog odbora odnosno Uprave,
* nadgledanje napretka u postizanju ciljanog postotka ženskih članova u upravljačkoj strukturi Društva,
* nadgledanje politike Uprave pri odabiru i imenovanju višeg rukovodstva.

2. Odbor za imenovanja i primitke, u dijelu poslova koji se odnose na *primitke*, obavlja sljedeće poslove:

* preporučuje Nadzornom odboru politike primitaka za članove Uprave najmanje svake tri godine,
* preporučuje svake godine Nadzornom odboru primitke koje bi trebali primiti predsjednik i članovi Uprave, temeljene na procjeni rezultata Društva i njihovih osobnih rezultata,
* preporučuje Nadzornom odboru politiku primitaka za članove Nadzornog odbora koja će biti dana na odobrenje Glavnoj skupštini,
* nadzire iznos i strukturu primitaka višem rukovodstvu i radnicima kao cjelini te dati preporuke Upravi o njezinim politikama,
* nadgleda pripremu zakonom propisanoga obveznog godišnjeg izvješća o primicima za suglasnost Nadzornog odbora.
* Odbor za imenovanja i primitke održavat će tematske sjednice, a radi djelotvornog i pravodobnog obavljanja opisanih funkcija, o čemu mora redovito izvještavati Nadzorni odbor.